Diari Oficial de la Generalitat Valenciana


Sumari del DOGV 4664, del 07-01-2004 (2003/13607)

ORDE de 5 de desembre del 2003 de la Conselleria de Cultura, Educació i Esport, per la qual es convoquen les subvencions destinades a federacions esportives, clubs esportius, ajuntaments i organismes autònoms municipals per a l'organització d'esdeveniments esportius especials en la Comunitat Valenciana durant l'any 2004, i s'aproven les bases per les quals se'n regula la concessió.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4664

Data del DOGV
:   07-01-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13645


Data del document
:   05-12-2003

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * esport
    * ajuda pública
    * suport econòmic
    * administració local
    * organització esportiva
    * espectacle esportiu

ORDE de 5 de desembre del 2003 de la Conselleria de Cultura, Educació i Esport, per la qual es convoquen les subvencions destinades a federacions esportives, clubs esportius, ajuntaments i organismes autònoms municipals per a l'organització d'esdeveniments esportius especials en la Comunitat Valenciana durant l'any 2004, i s'aproven les bases per les quals se'n regula la concessió. [2003/S13883]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana arreplega entre els seus principis rectors la funció social que complix l'esport com a manifestació cultural i activitat d'interés general.
  
La Generalitat Valenciana pretén donar suport a l'organització d'esdeveniments esportius especials, com a vehicle per a promocionar l'esport i la imatge de la Comunitat Valenciana.
  
Així mateix, l'Orde de 26 de setembre de 1994, de la Conselleria d'Economia, Hisenda de la Generalitat Valenciana (DOGV 06.10.1994), sobre tramitació anticipada d'expedients de gasto, establix que podran tramitar-se anticipadament subvencions a càrrec del capítol IV, sempre que estes estiguen arreplegades en els annexos de transferències inclosos en el Projecte de Llei de Pressupostos per al pròxim exercici, remés pel Govern Valencià a les Corts.
  
En virtut d'això, i en ús de les competències en matèria d'esport assignades pel Decret 81/2003, de 27 de juny (DOGV 4553 de 30.06.2003), del Consell de la Generalitat Valenciana a la Conselleria de Cultura, Educació i Esport, i d'acord amb el que establix l'article 35 del Llei 5/1983, de 30 de desembre, de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana
  
ORDENE
  
Primer
  
L'objecte de la present orde és convocar la concessió de subvencions destinades a federacions esportives, clubs esportius, ajuntaments i organismes autònoms municipals de la Comunitat Valenciana, per a l'organització d'esdeveniments esportius especials a la Comunitat Valenciana al llarg de l'any 2004.
  
Segon
  
L'import global màxim destinat a atendre les subvencions a què es referix esta orde serà de 248.000 euros a càrrec de l'aplicació pressupostària 91.40.590.02.6, línia de subvenció T2142000, dels pressupostos de la Generalitat Valenciana per a l'any 2004.
  
Tercer
  
L'import global, així com tots els tràmits efectuats fins al moment immediat anterior al de la resolució de concessió de la subvenció, estaran condicionats a l'existència de crèdit adequat i suficient en el capítol, secció, servici, programa i línies corresponents que s'establisquen en la Llei de Pressupostos de la Generalitat Valenciana per a l'any 2004.
  
A més, tots els actes dictats s'entendran condicionats que, al dictar la resolució d'adjudicació definitiva de la subvenció, subsistisquen les mateixes circumstàncies de fet i de dret existents en el moment en què van ser produïts els dits actes.
  
Quart
  
Aprovar les bases per les quals es regula la convocatòria de subvencions per a l'organització d'esdeveniments esportius especials que figuren com a annex I de la present orde.
  
Disposicions finals
  
Primera
  
Es delega en el secretari autonòmic d'Esport la facultat de concedir o denegar estes subvencions, i se li autoritza perquè dicte les resolucions i instruccions necessàries per al desplegament i execució de la dita orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició, o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar des de l'endemà de la seua publicació, excloses les administracions públiques de conformitat amb el que disposa l'article 44.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
b) El recurs contenciós administratiu haurà de plantejar-se davant de Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 5 de desembre del 2003
  
El conseller de Cultura, Educació i Esport
  
ESTEBAN GONZÁLEZ PONS
  
Annex I
  
Bases per les quals es regula la convocatòria de subvencions per a l'organització d'esdeveniments esportius especials que es realitzen en la Comunitat Valenciana durant l'any 2004.
  
Primera. Beneficiaris
  
Podran sol·licitar estes subvencions les federacions i els clubs esportius inscrits en el Registre d'Entitats Esportives de la Comunitat Valenciana, així com els ajuntaments i els organismes autònoms municipals, amb competències en matèria d'esport, de la Comunitat Valenciana.
  
Segona. Objecte i aplicació de les subvencions
  
2.1 Les subvencions objecte d'esta convocatòria tindran com a finalitat donar suport a l'organització i realització d'esdeveniments esportius especials de caràcter internacional o nacional que es realitzen a la Comunitat Valenciana.
  
2.2 Als efectes de la present orde, tindrà la consideració d'esdeveniment esportiu especial tot esdeveniment o espectacle esportiu que acredite un caràcter rellevant, fonamentat en la seua repercussió social i en l'alt nivell dels esportistes participants; els objectius principals del qual siguen els de desenrotllar una competició esportiva oficial d'àmbit nacional o internacional reconeguda per la federació esportiva corresponent i que puga enquadrar-se en els nivells següents:
  
Nivell-A: Campionats del Món.
  
Nivell-B: Campionats d'Europa.
  
Nivell-C: Campionats d'Espanya i Copes de S.M. el Rei o la Reina.
  
Nivell-D: Altres competicions d'àmbit internacional (només categoria sènior o absoluta, o la seua immediata inferior).
  
Nivell'E: Altres competicions d'àmbit nacional (només categoria sènior o absoluta, o la seua immediata inferior).
  
2.3 El reconeixement del caràcter nacional o internacional s'adquirirà per la participació d'esportistes, clubs o seleccions representatius d'altres comunitats autonòmiques o països respectivament.
  
Tercera. Sol·licituds i documentació
  
3.1 Les sol·licituds es realitzaran per mitjà d'instància dirigida a la Conselleria de Cultura, Educació i Esport, Secretaria Autonòmica d'Esport, segons el model que figura com a annex II de la present orde.
  
3.2 La instància per a cada esdeveniment s'acompanyarà de la següent informació i documentació:
  
a) Informe - memòria de l'esdeveniment en què s'incloga una descripció d'este: nom, tipus de competició, participants, comités (d'honor i organitzadors), calendari, instal·lacions, etc.
  
b) Pressupost d'ingressos i gastos, en el qual figurarà la relació de totes les ajudes i subvencions sol·licitades i/o concedides per qualsevol administració o ens públic o privat.
  
c) Informe de la federació autonòmica corresponent, el model del qual serà facilitat per la Secretaria Autonòmica d'Esport, en el qual s'expresse:
  
- El seu reconeixement previ i conformitat a la celebració, amb indicació, si és el cas, si està confirmada o pendent la concessió d'organització de l'esdeveniment al sol·licitant.
  
- Grau de participació, col·laboració o organització de la mateixa federació en la realització de l'esdeveniment.
  
- Caràcter nacional o internacional de l'esdeveniment. Reconeixement oficial com a Campionat d'Espanya, Europa o Mundial.
  
- Nivell tècnic i rang dels participants, i categories.
  
d) Fitxa de manteniment de tercers (dades bancàries).
  
e) Acreditar que es troben al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV núm. 2775 de 21.06.1996). Excepte els casos exonerats per l'article 3 de l'orde citada, entre altres, subvencions alliberades a favor d'entitats locals i totes aquelles que en conjunt no superen la quantia de mil huit-cents tres euros i quatre cèntims per concepte i any.
  
No serà necessària la presentació dels documents requerits en els apartats d) i e) anteriors, indicant únicament les dades bancàries, quan ja s'hagen presentat dins del mateix exercici econòmic davant de la Secretaria Autonòmica d'Esport en compliment de la mateixa o semblant convocatòria de subvencions, sempre que s'indique expressament en quina convocatòria han sigut presentats, i que estos certificats estiguen vigents en eixe moment.
  
3.3 A més de la informació i documentació assenyalada en el punt 3.2, la Secretaria Autonòmica d'Esport podrà demanar-ne qualsevol altra que considere necessària per al millor coneixement i comprensió de l'esdeveniment i valoració de la possible subvenció a concedir.
  
3.4 Les sol·licituds es presentaran en el Registre General de la Conselleria de Cultura, Educació i Esport; en el Registre Auxiliar de la Secretaria Autonòmica d'Esport; en els registres de les direccions territorials de Cultura, Educació i Esport d'Alacant, Castelló i València o les seues Seccions d'Esports, o en qualsevol dels llocs a què es referix l'Article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.5 El termini de presentació d'instàncies finalitzarà el 10 de febrer del 2004.
  
3.6 Quan la sol·licitud no reunisca els requisits o falte algun document complementari dels que en cada cas s'exigisquen, els interessats seran requerits perquè l'esmenen en el termini de deu dies, amb indicació que, si així no ho fa, se li tindrà per desistit de la seua petició, amb resolució prèvia dictada pel secretari autonòmic d'Esport.
  
Quarta. Valoració de les sol·licituds i resolució del procediment
  
4.1 Als efectes previstos en esta orde, es constituirà una comissió avaluadora formada per cinc membres designats pel secretari autonòmic d'Esport, encarregada de l'estudi i valoració de les sol·licituds presentades.
  
4.2 La comissió valorarà els projectes d'esdeveniments segons la seua rellevància establint una prelació entre les sol·licituds presentades per mitjà de la seua comparació, i adjudicarà només aquelles que hagen obtingut major valoració fins a l'esgotament del crèdit pressupostari consignat a l'efecte per l'orde de prioritat o nivells establits en la base segona d'esta orde i per altres criteris que s'indiquen a continuació:
  
1) Participació de seleccions nacionals o territorials, d'equips representatius de clubs o de caràcter individual.
  
2) Classificació de la modalitat esportiva, segons la seua afiliació internacional o el seu reconeixement pel Comité Olímpic Internacional.
  
3) Fase de la competició a què es referix l'esdeveniment, fase final, fase de classificació o prova puntuable.
  
4) Categoria esportiva o edat, d'acord amb les establides per a cada modalitat esportiva: sèniors, júniors, etc.
  
5) Volum del pressupost global i viabilitat econòmica: equilibri i ordenació del pressupost d'ingressos i gastos, aportació de patrocinadors i d'altres, etc.
  
6) Caràcter de l'esdeveniment: anual o extraordinari.
  
4.3 L'import total màxim fixat en la present convocatòria es distribuirà entre els beneficiaris atenent els criteris especificats en la base 4.2. S'establix com a límit de subvenció el 30% del pressupost d'ingressos i gastos presentat o de la liquidació dels totals d'ingressos i gastos del any anterior si es tracta d'un esdeveniment anual.
  
4.4 Una vegada formalitzats els actes d'instrucció corresponents, la Comissió Avaluadora elevarà la proposta de concessió o denegació al secretari autonòmic d'Esport, que dictarà resolució sobre l'ajuda i en determinarà la quantia, per delegació del conseller de Cultura, Educació i Esport.
  
4.5 El secretari autonòmic d'Esport resoldrà la concessió o denegació de les sol·licituds presentades, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no recaiga resolució expressa en el termini de tres mesos des de la finalització del termini de presentació d'instàncies s'entendran denegades. La Secretaria Autonòmica d'Esport notificarà als interessats la resolució de concessió o denegació de les sol·licituds presentades.
  
4.6 El mateix esdeveniment només podrà ser beneficiat amb una única ajuda. En cas de duplicitat de sol·licitud, per més d'una entitat per a un mateix esdeveniment, s'haurà d'establir a quin dels sol·licitants correspon la principal responsabilitat quant a l'organització d'este, a la vista de la documentació presentada i els informes, si és el cas, del sol·licitant i de la federació esportiva corresponent.
  
Quinta. Obligacions dels beneficiaris
  
5.1 Mantindre's en la situació que legitima la seua concessió.
  
5.2 Acreditar el compliment dels requisits i condicions que determinen la concessió o gaudi de l'ajuda.
  
5.3 El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
5.4 Comunicar a la Conselleria de Cultura, Educació i Esport l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
5.5 Fer constar expressament en tota informació o documentació pròpia de l'esdeveniment esportiu la col·laboració de la Generalitat Valenciana, Conselleria de Cultura, Educació i Esport.
  
5.6 La realització i organització dels esdeveniments esportius per als quals fóra concedida la subvenció, i totes les autoritzacions pertinents, serà d'exclusiva responsabilitat de l'entitat. Així mateix, seran del seu càrrec els mitjans humans i materials que es necessiten per al seu compliment, inclús el de les obligacions fiscals i de la Seguretat Social que se'n deriven.
  
5.7 Les entitats beneficiàries queden obligades a notificar a la Secretaria Autonòmica d'Esport qualsevol proposta de canvi o modificació dels pressupostos presentats en el moment que es produïsca.
  
Sexta. Modificació de la resolució de concessió
  
6.1 L'import de la subvenció concedida no podrà ser en cap cas de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenrotllar el beneficiari.
  
6.2 Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Sèptima. Procediment de pagament i terminis de justificació
  
7.1 El lliurament de les subvencions es produirà:
  
a) A la finalització de l'esdeveniment esportiu, amb justificació prèvia documental dels gastos corresponents a la realització de l'activitat objecte de la subvenció concedida, en la forma prevista en la base octava de la present orde.
  
b) Es podran concedir bestretes, a les quals s'aplicarà el règim següent:
  
Fins a un 40% de l'import de la subvenció, podrà lliurar-se immediatament una vegada concedida.
  
Fins a un 20%, s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
  
La resta s'abonarà per la Generalitat Valenciana una vegada que siga justificat pel beneficiari el compliment del que s'ha convingut.
  
A les federacions esportives de la Comunitat Valenciana, es podran concedir bestretes en els mateixos termes establits en els paràgrafs anteriors o, si és el cas, fins al màxim que establisca la Llei de Pressupostos de la Generalitat Valenciana per a l'exercici 2004.
  
Les garanties que han d'aportar els beneficiaris es constituiran, sempre que no estigueren exceptuades d'això, en alguna de les maneres següents: en metàl·lic, en valors públics o per mitjà d'aval bancari solidari prestat en forma i condicions reglamentàries.
  
Quan les garanties es constituïsquen en metàl·lic o en valors públics, s'efectuarà el seu depòsit en la direccions territorials de la Conselleria d'Economia, Hisenda i Ocupació.
  
7.2 Terminis de justificació: Amb caràcter general, el termini de presentació de les justificacions requerides conclourà el 29 d'octubre de l'any 2004, amb les excepcions següents:
  
- Esdeveniments que se celebren entre l'1 de novembre i el 30 de novembre, fins al 10 de desembre.
  
- Esdeveniments que se celebren entre els dies 1 i 31 de desembre, fins al 5 de gener de l'any 2005 havent de presentar abans del 10 de desembre del 2004 els documents justificatius dels gastos a càrrec de la subvenció de la Conselleria de Cultura, Educació i Esport que s'especifiquen en la base 8.1.2..
  
Octava. Justificació de la subvenció
  
8.1 Per a la percepció de la subvenció, tenint en compte les diferents característiques dels beneficiaris, especialment dels ens locals i de les federacions esportives de la Comunitat Valenciana, que estan sotmeses al control dels seus comptes per la Generalitat Valenciana, de conformitat amb l'article 40 de la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, i l'article 46 del Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana, les entitats beneficiàries hauran de presentar la documentació següent:
  
8.1.1 Amb caràcter general
  
- Una memòria esportiva, que reculla la informació de les activitats realitzades a l'empara de la subvenció, acompanyada del material de difusió d'estes: cartells, tríptics, etc.
  
- Un certificat, el model del qual es facilitarà als interessats, que arreplegue els totals d'ingressos segons la seua procedència i gastos per capítols o partides, acompanyat d'una relació dels gastos realitzats a càrrec de la subvenció de la Conselleria de Cultura, Educació i Esport, on es detallaran els perceptors, el concepte i l'import pertinent a cada creditor, allistats i numerats correlativament.
  
8.1.2 Amb caràcter particular
  
- Els ajuntaments o altres ens locals beneficiaris d'estes subvencions hauran de certificar igualment sobre el domicili en què estan depositats els documents justificatius dels gastos ressenyats en la relació esmentada en la base anterior, a càrrec de la subvenció de la Conselleria de Cultura, Educació i Esport.
  
- Les federacions esportives i els clubs esportius hauran d'aportar els documents justificatius dels gastos ressenyats en la relació citada, a càrrec de la subvenció de la Conselleria de Cultura, Educació i Esport, en original i còpia. Una vegada comprovats els documents, es tornaran a les entitats els originals per a la seua custòdia.
  
8.2 Els justificants hauran de complir els requisits formals legalment establits.
  
8.3 Queden exclosos de la possibilitat de la seua justificació amb fons procedents de la subvenció de la Conselleria de Cultura, Educació i Esport els gastos ocasionats per:
  
- Adquisició d'immobilitzat.
  
- Adquisició de béns destinats a la venda.
  
- Tributs (excepte l'IVA no repercutit).
  
- Aportacions a sistemes complementaris de pensions.
  
- Multes i recàrrecs per pròrroga o constrenyiment imposat per qualsevol administració pública.
  
- Els bitllets emesos i no utilitzats.
  
- Gastos extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Gastos sumptuaris.
  
Novena. Reintegrament de les subvencions
  
9.1 Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit mencionat en la base 6.1, quan la subvenció principal siga de la Generalitat Valenciana procedirà el reintegrament de l'excés obtingut sobre el cost de l'activitat exercida.
  
Deu
  
En tot el que no es preveu en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici de què es tracte.